S-1308/2009

Mál þetta, sem dómtekið var í dag, er höfðað með ákæru útgefinni af lögreglustjóranum á höfuðborgarsvæðinu 22. september sl., á hendur R-x-x S-x-x, kt. 000000-0000, Meðalholti 11, A-kvk-þgf J-x-x, kt. 000000-0000, Grímshaga 8, L-x-x K-x-x, kt. 000000-0000, Fellsmúla 19, og R-x-x R-kk-þgf, kt. 000000-0000, Bolholti 6, öllum í Reykjavík, fyrir þjófnaði og brot á umferðarlögum sem hér greinir:

I.

Ákærðu R-x-x, A-kk-þgf, R-x-x og L-x-x er gefið að sök að hafa, aðfaranótt sunnudagsins 1. febrúar 2009, í félagi staðið saman að því að stela hraðbanka, sem hafði að geyma 2.212.500 krónur, í anddyri verslunarmiðstöðvar að Sunnumörk 1, Hveragerði, en ákærðu brutu upp hraðbankann síðar sama dag og deildu með sér þýfinu.

Telst þetta varða við 244. gr. almennra hegningarlaga nr. 19, 1940.

II.

Ákærða R-x-x er gefið að sök:

A.

Tilraun til þjófnaðar með því að hafa, miðvikudaginn 15. apríl 2009, reynt í þjófnaðarskyni að brjóta upp hraðbanka Landsbankans að Dalvegi 2, Kópavogi, í félagi við annan mann.

Telst þetta varða við 244. gr., sbr. 20. gr. almennra hegningarlaga.

B.

Brot á umferðarlögum með því að hafa í eftirgreind skipti ekið bifreiðum án ökuréttar auk annarra brota á umferðarlögum:

1.

Þriðjudaginn 18. desember 2007 bifreiðinni UH-946 með 78 km hraða á klst. suður Sæbraut í Reykjavík, á vegarkafla um gatnamót Langholtsvegar, þar sem leyfður hámarkshraði var 60 km á klst.

2.

Laugardaginn 29. mars 2008 sömu bifreið með 93 km hraða á klst. norður Vesturlandsveg í Hvalfjarðargöngum, á vegarkafla við 4600m merkingu, þar sem leyfður hámarkshraði var 70 km á klst.

3.

Miðvikudaginn 7. maí 2008 bifreiðinni VT-449 með 77 km hraða á klst. suður Sæbraut í Reykjavík, á vegarkafla við Langholtsveg, þar sem leyfður hámarkshraði var 60 km á klst.

4.

Aðfaranótt fimmtudagsins 15. maí 2008 sömu bifreið austur Sæbraut í Reykjavík.

5.

Þriðjudaginn 13. maí 2008 sömu bifreið með 88 km hraða á klst. norður Vesturlandsveg í Hvalfjarðargöngum, á vegarkafla við 31 m merkingu, þar sem leyfður hámarkshraði var 70 km á klst.

6.

Aðfaranótt 12. júní 2008 sömu bifreið um Nýbýlaveg í Kópavogi.

Teljast brot í öllum liðum kafla II.B varða við 1. mgr. 48. og brot í liðum 1 og 3 auk þess við 1. mgr. sbr. 3. mgr. 37. gr. og brot samkvæmt liðum 2 og 5 auk þess við 2. sbr. 4. mgr. 37. gr., allt sbr. 1. mgr. 100. gr., umferðarlaga nr. 50/1987.

III.

Ákærðu A-kvk-þgf og R-kk-þgf er gefið að sök að hafa, fimmtudaginn 28. ágúst 2008, stolið í félagi verkfærum og vettlingum að verðmæti 142.582 kr. í verslun BYKO, Breiddinni, Kópavogi.

IV.

(...)

Telst háttsemin samkvæmt köflum III. og IV. varða við 244. gr. almennra hegningarlaga.

Þess er krafist að ákærðu verði dæmdir til refsingar og til greiðslu alls sakarkostnaðar.

Í málinu krefjast eftirgreindir þess að ákærðu verði dæmdir til greiðslu skaðabóta:

A-kvk-nf G-kvk-nf, lögfræðingur, f.h. Löngustéttar ehf., kt. 000000-0000, Kringlunni 4 12, Reykjavík, skaðabóta að fjárhæð 83.691 krónur ásamt vöxtum samkvæmt 8. gr. vaxtalaga nr. 38, 2001 frá tjónsdegi auk dráttarvaxta samkvæmt 1. mgr. 6. gr., sbr. 90. gr., sömu laga að liðnum mánuði frá birtingu kröfunnar til greiðsludags.

Vátryggingafélag Íslands hf., kt. 000000-0000, skaðabóta að fjárhæð 2.313.000 krónur ásamt vöxtum samkvæmt 8. gr. vaxtalaga nr. 38, 2001 frá 1. febrúar 2009 en síðan dráttarvöxtum samkvæmt 1. mgr. 6. gr., sbr. 9. gr., sömu laga að liðnum mánuði frá birtingu kröfunnar til greiðsludags.

Landsbankinn kt. 000000-0000, krefst þess að ákærði R-kk-nf verði dæmdur til greiðslu skaðabóta að fjárhæð 202.388 krónur.

Af hálfu ákærða er krafist vægustu refsingar er lög leyfa.

Ákærði játaði sök við þingfestingu málsins. Var mál hans skilið frá máli meðákærðu og verður dæmt sérstaklega, sbr. 2. mgr. 169. gr. laga um meðferð sakamála nr. 88/2008.

Farið var með mál þetta samkvæmt 164. gr. laga nr. 88/2008 og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og er brot hans rétt heimfærð til refsiákvæða í ákæru.

Ákærði er fæddur í nóvember 1980. Samkvæmt sakavottorði gekkst ákærði undir sektargerð vegna þjófnaðar 25. júlí 2008. Þann 16. október sama ár gekkst hann undir sektargerð vegna umferðarlagabrota. Þann 5. febrúar 2009 var ákærði dæmdur í þriggja mánaða skilorðsbundið fangelsi fyrir þjófnað. Með dómi 10. júlí 2009 var honum ekki gerð sérstök refsing fyrir þjófnað, en þar var um hegningarauka að ræða. Með broti sínu samkvæmt 2. ákærulið rauf ákærði skilorð dómsins frá 5. febrúar 2009. Að öðru leyti verður refsing ákærða ákveðin sem hegningarauki. Með hliðsjón af 60. gr., sbr. 77. og 78. gr. almennra hegningarlaga, verður fyrrgreindur skilorðsdómur dæmdur upp og ákærða dæmd refsing fyrir öll málin. Þykir refsing ákærða hæfilega ákveðin fangelsi í 9 mánuði, en rétt þykir að ákveða að fresta skuli fullnustu 6 mánaða af refsingunni og falli sá hluti hennar niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga.

Af hálfu Löngustéttar ehf. og Vátryggingafélags Íslands hf. var ekki sótt þing í málinu og voru skaðabótakröfur því felldar niður, sbr. 2. málslið 2. mgr. 174. gr. laga nr. 88/2008.

Skaðabótakrafa NBI hf., áður Landsbanka hf., uppfyllir ekki skilyrði 2. mgr. 173. gr. laga nr. 88/2008 og verður henni vísað frá dómi.

Engan kostnað leiddi af málinu.

Af hálfu ákæruvaldsins flutti málið G-kk-nf M-kk-nf, fulltrúi lögreglustjórans á höfuðborgarsvæðinu.

R-kvk-nf H-kvk-nf, settur héraðsdómari, kveður upp dóm þennan.

D ó m s o r ð :

Ákærði, R-kk-nf S-x-x, sæti fangelsi í 9 mánuði, en fresta skal fullnustu 6 mánaða af refsingunni og falli sá hluti hennar niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga.

Skaðabótakröfu NBI hf., áður Landsbanka hf., er vísað frá dómi.